ลั่นปี 59 เดินหน้าร่วมจัดอาชีวะรัฐ-เอกชน
ตั้งเฉพาะกิจ 5 ชุด-สำนักงานดูแลเทียบเท่ากรม แก้กฎหมายรองรับ,ดร.ชัยพฤกษ์ เสรีรักษ์ เลขาธิการคณะกรรมการการอาชีวศึกษา (กอศ.) เปิดเผยภายหลังเป็นประธานประชุมคณะทำงานร่วมอาชีวศึกษาภาครัฐและเอกชน ว่า ที่ประชุมซึ่งประกอบด้วย 3 ฝ่ายคือ สำนักงานคณะกรรมการการอาชีวศึกษา (สอศ.) สำนักงานคณะกรรมการการศึกษาเอกชน (สช.) และสมาคมอาชีวศึกษาเอกชนแห่งประเทศไทย เห็นพ้องที่จะจัดการอาชีวศึกษาในระบบร่วมกันทั้งรัฐและเอกชน โดยไม่ได้รวมเฉพาะงานเท่านั้น แต่จะรวมงบประมาณ และบุคลากรเข้าด้วยกัน โดยจะจัดตั้งสำนักงานประสานงานอาชีวศึกษาเอกชนขึ้นมาดูแล เป็นหน่วยงานนิติบุคคลมีฐานะเทียบเท่ากรมเพื่อการบริหารงานที่เป็นอิสระ ซึ่งขณะนี้มีวิทยาลัยอาชีวศึกษาของรัฐ 424 แห่ง มีนักศึกษา 675,000 คน มีบุคลากร 41,600 คน ขณะที่วิทยาลัยอาชีวศึกษาเอกชนมี 461 แห่ง นักศึกษา 330,000 คน บุคลากร 16,000 คน เมื่อรวมกันแล้วจะมีวิทยาลัยอาชีวศึกษาถึง 885 แห่ง และมีนักศึกษากว่า 1 ล้านคน ซึ่งครอบคลุมสถานศึกษาที่จัดอาชีวศึกษาถึงร้อยละ 90 ดังนั้น การรวมอาชีวศึกษารัฐและเอกชนจะทำให้การจัดการอาชีวศึกษามีความเป็นเอกภาพมากขึ้น,เลขาธิการ กอศ. กล่าวอีกว่า นอกจากนี้ได้มีการตั้งคณะอนุกรรมการทำงานเฉพาะกิจ 5 คณะ ได้แก่ 1.ด้านบริหารงานทั่วไป ทำหน้าที่วิเคราะห์ภารกิจการอาชีวศึกษา งานธุรการ และการบริหารการเงิน 2. ด้านการบริหารงบประมาณและกองทุน โดยจะจัดทำแนวทางในการบริหารงบประมาณ งบอุดหนุน และเงินกองทุนต่างๆ ก่อนที่จะมีการออกกฎหมายรวมอาชีวศึกษาภาครัฐและเอกชน 3.ด้านการบริหารงานบุคคล จัดทำแนวทางในการพัฒนาครู สวัสดิการสวัสดิภาพของครู 4.ด้านวิชาการและความร่วมมือ จัดทำแนวทางในการจัดการอาชีวศึกษาทั้งการวางแผนผู้เรียน การจัดหลักสูตร การจัดการเรียนการสอน การประเมินผล การใช้ทรัพยากรร่วมกัน เป็นต้น และ 5. ด้านกฎหมายและโครงสร้าง ระเบียบ ข้อกฎหมาย ข้อบังคับต่างๆที่เกี่ยวข้อง โดยในวันที่ 13 พ.ย.จะเชิญผู้บริหารอาชีวศึกษาทั้งรัฐและเอกชนมารับฟังแนวทางการขับเคลื่อนงาน รวมทั้งรับนโยบายจาก รมว.ศึกษาธิการ ทั้งนี้ แนวทางดังกล่าวจะเริ่มดำเนินการร่วมกันได้ตั้งแต่เดือน ม.ค.2559 โดยจะต้องดำเนินการแก้กฎหมาย ได้แก่ พ.ร.บ.การศึกษาเอกชน พ.ศ.2554 พ.ร.บ.การอาชีวศึกษา พ.ศ.2551 พ.ร.บ.ระเบียบบริหารราชการกระทรวงศึกษาธิการ พ.ศ.2546 กฎกระทรวงว่าด้วยการแบ่งส่วนราชการ และกฎหมายอื่นๆที่เกี่ยวข้อง.
ดร.ชัยพฤกษ์ เสรีรักษ์ เลขาธิการคณะกรรมการการอาชีวศึกษา (กอศ.) เปิดเผยภายหลังเป็นประธานประชุมคณะทำงานร่วมอาชีวศึกษาภาครัฐและเอกชน ว่า ที่ประชุมซึ่งประกอบด้วย 3 ฝ่าย
ชัยพฤกษ์ เสรีรักษ์,กอศ.,อาชีวศึกษา,นิติบุคคล,แก้กฎหมาย,ภาครัฐ,ภาคเอกชน,ไทยรัฐฉบับพิมพ์